遊峴山次韻三首  其一
作者：陳與義
朝代：宋

paragraphs: 夜度一程雲，平明踏山址。
山神豈妬我，飛雨亂眸子。
重岳衮衮去，前傑後俊偉。
晦明更百態，始望那及此。
路窮得精廬，稅駕諮祖始。
老僧千金意，佳處相指似。
先生一笑領，得句易翻水。
安石未歸山，却要山料理。
奇哉此一段，驚世無前軌。
酬山以快飲，春蕨正滋旨。
一丘儻許予，高卧飽松髓。
城中謾拄笏，那知有茲事。